BILAG

EU-miljømærkekriterier for tildeling af EU-miljømærket til elektroniske skærme

GENERELLE FORHOLD

Formål med kriterierne

EU-miljømærkekriterierne er målrettet de miljømæssigt bedste elektroniske skærme på markedet. Kriterierne fokuserer på de vigtigste miljøpåvirkninger i forbindelse med disse produkters livscyklus og fremmer aspekter vedrørende den cirkulære økonomi.

Kriterierne har navnlig til formål at fremme energieffektive produkter, der kan repareres og let kan skilles ad (for at lette nyttiggørelsen af de ressourcer, der opnås ved genanvendelse efter driftslevetidens udløb), indeholder et mindstemål af genanvendt materiale, og som kun må indeholde en begrænset mængde farlige stoffer.

For at opnå dette skal kriterierne:

— fastsætte krav til energiforbrug på niveau med de bedste tilgængelige energieffektivitetsklasser og fastsætte grænseværdier for det maksimale energiforbrug i tændt tilstand

— fastsætte krav til strømstyring

— anerkende og belønne produkter med begrænset anvendelse af farlige stoffer

— fastsætte krav for at sikre et minimumsindhold af genanvendt plast fra forbrugsprodukter

— fastsætte krav for at sikre, at produktet kan repareres i kraft af et velegnet design, og at en reparationshåndbog, reparationsinformationer og reservedele står til rådighed

— fastsætte krav for at sikre, at udtjente produkter håndteres på korrekt vis, ved at der skal stilles oplysninger til rådighed for at øge genanvendeligheden, begrænse materialevalget og tilskynde til at benytte et design, som gør det nemt at skille produktet ad

— fastsætte krav til virksomhedernes sociale ansvar, ved at der tages fat på arbejdsvilkår i forbindelse med fremstilling og sourcing af tin, tantal, wolfram og guld fra konfliktramte områder og højrisikoområder.

Betydningen af korrekt brug og bortskaffelse af elektroniske skærme for miljøpåvirkningen i hele livscyklus er også medtaget, ved at der fastsættes krav om brugsanvisninger og forbrugeroplysning.

Kriterierne for tildeling af EU-miljømærket til elektroniske skærme er:

1. Energiforbrug

1.1. Energibesparelser

1.2. Styring af elforbrug

2. Stoffer, hvis anvendelse er underlagt begrænsninger

2.1. Stoffer, der ikke må anvendes eller kun må anvendes i begrænset omfang

2.2. Aktiviteter med henblik på at nedbringe emissioner af fluorholdige drivhusgasser i forsyningskæden

3. Reparerbarhed og handelsmæssig garanti

4. Håndtering af udtjente produkter

4.1. Materialevalg og oplysninger til forbedring af genanvendelighed

4.2. Design, der fremmer muligheden for adskillelse og genanvendelse

5. Virksomhedernes sociale ansvar

5.1. Arbejdsvilkår under fremstillingsprocessen

5.2. Sourcing af »konfliktfri« mineraler

6. Oplysningskriterier

6.1. Brugerinformation

6.2. Oplysninger på EU-miljømærket

Vurdering og verifikation: Der er anført specifikke vurderings- og verifikationskrav ved hvert kriterium.

Når ansøgeren skal forelægge erklæringer, dokumentation, analyser, prøvningsrapporter eller andet belæg for, at kriterierne opfyldes, kan disse stamme fra ansøgeren og/eller dennes leverandør(er) og/eller dennes/deres leverandør(er) osv., alt efter hvad der er relevant.

De kompetente organer skal fortrinsvis anerkende attester udstedt af organer, der er akkrediteret i overensstemmelse med relevante harmoniserede standarder for prøvnings- og kalibreringslaboratorier, og verifikationer af organer, som er akkrediteret i overensstemmelse med de harmoniserede standarder for organer, der certificerer produkter, processer og serviceydelser.

Der kan i givet fald anvendes andre prøvningsmetoder end dem, der er anført for de enkelte kriterier, hvis det kompetente organ, der vurderer ansøgningen, accepterer, at de er ækvivalente.

De kompetente organer kan om nødvendigt kræve supplerende dokumentation og foretage en uafhængig verifikation eller kontrolbesøg på stedet for at kontrollere, at disse kriterier overholdes.

Ved ændringer af leverandører og produktionssteder, der vedrører produkter, som EU-miljømærket er tildelt, underrettes de kompetente organer herom, og der forelægges støttedokumentation, som gør det muligt at verificere, at kriterierne fortsat er opfyldt.

Det er en forudsætning, at elektroniske skærme opfylder alle relevante lovkrav i det eller de lande, hvori produktet bringes i omsætning. Ansøgeren skal afgive en erklæring om, at produktet opfylder dette krav.

Følgende definitioner finder anvendelse:

1) »automatisk lysstyrkeregulering« (»ABC«): en automatisk mekanisme, der, når den er aktiveret, regulerer lysstyrken af en elektronisk skærm afhængigt af det omgivende lysniveau, der oplyser skærmens forside

2) »standard«: hvis der henvises til en særlig indstilling, den værdi for en særlig opsætning, som er aktiveret eller forudindstillet på fabrikken og er tilgængelig, første gang kunden anvender produktet, eller efter at have foretaget handlingen »gendan fabriksindstillinger«, hvis produktet tillader dette

3) »adskillelsestrin«: en handling, som afsluttes med, at en del fjernes, og/eller at der skiftes værktøj

4) »hurtig start« eller »kvikstart«: en forbedret reaktiveringsfunktion, som kan fuldende overgangen til "tændt tilstand" på kortere tid end den normale reaktiveringsfunktion

5) »højt dynamikområde (HDR)«: en metode til at øge kontrastforholdet i det billede, den elektroniske skærm viser, ved at anvende metadata, der genereres ved skabelsen af videomateriale, og som skærmen behandler til at frembringe et kontrastforhold og en farvegengivelse, som for det menneskelige øje fremstår mere realistisk end det billede, der vises af ikke-HDR-kompatible skærme

6) »LCD«: flydende krystaldisplay

7) »luminans«: fotometrisk måling af lysintensitet pr. arealenhed af lys, der bevæger sig i en given retning, udtrykt i candela pr. kvadratmeter (cd/m2). Udtrykket lysstyrke anvendes ofte til subjektivt at kvalificere en skærms luminans

8) »normalkonfiguration« eller »hjemmekonfiguration«, »standardtilstand« eller, for fjernsyn, »hjemmetilstand«: en skærmindstilling, som producenten anbefaler slutbrugeren i den første opsætningsmenu, eller den fabriksindstilling, som den elektroniske skærm er forsynet med, med henblik på produktets tiltænkte anvendelse. Den skal levere den optimale kvalitet til slutbrugeren i et typisk hjemme- eller kontormiljø. Normalkonfiguration er den tilstand, hvori de oplyste værdier for slukket, standby, netværksforbundet standby og tændt tilstand måles

9) »tændt tilstand« eller »aktiv tilstand«: den tilstand, hvor den elektroniske skærm er tilsluttet en strømkilde, er aktiveret og frembringer en eller flere af sine visningsfunktioner

10) »proprietære værktøjer« er værktøjer, der ikke udbydes til salg til offentligheden, eller for hvilke det ikke er muligt at erhverve en licens til relevante patenter på fair, rimelige og ikke-diskriminerende vilkår

11) »genanvendelighed«: hvorvidt et produkt kan genanvendes, når det er udtjent, på grundlag af den gældende praksis

12) »reservedele«: alle komponenter eller enheder, der potentielt kan svigte, og/eller som forventes at skulle udskiftes inden for produktets driftslevetid. Andre dele, som har en holdbarhed, der normalt overstiger produktets typiske driftslevetid, er ikke reservedele

13) »UHD«: en elektronisk skærm, som er i stand til at modtage et UHD-signal som defineret i anbefalingen fra International Telecommunications Union (ITU-R) BT.2020 og til at vise det på skærmen ved opløsninger på 3840 × 2160 (UHD-4K) og 7680 × 4320 (UHD-8K).

EU-MILJØMÆRKEKRITERIER

Kriterium 1 — Energiforbrug

1.1. Energibesparelser

a) Elektroniske skærme skal opfylde specifikationerne i det energieffektivitetsindeks, der er fastsat i bilag II til delegeret forordning (EU) 2019/2013, for så vidt angår de energieffektivitetsklasser, der er anført nedenfor, alternativt for en mere energieffektiv klasse: Indtil den 31. marts 2021: i) Energieffektivitetsklasse E (F for UHF-opløsninger og derover) for TV-apparater ii) Energieffektivitetsklasse D (F for UHF-opløsninger og derover) for monitorer iii) Energieffektivitetsklasse F for digitale informationsskærme. Efter den 31. marts 2021: En af de 2 bedste energiklasser, hvori der er registreret modeller (1) i produktdatabasen (2), jf. artikel 12 i forordning (EU) 2017/1369 (3), for en specifik opløsning og skærmtype (TV-apparater, monitorer eller skilte) på datoen for indgivelse af ansøgningen om EU-miljømærket. Bemærk : efter tildelingen skal ansøgeren godtgøre overensstemmelsen med en af de 2 bedste energiklasser, hvori der er registreret modeller (1), mindst hvert 2. år i licensens gyldighedsperiode.

b) Det maksimale elforbrug i tændt tilstand i normal konfiguration skal være ≤ 64 W (125 W for digitale informationsskærme med UHD-opløsninger og derover).

Vurdering og verifikation : Angående krav a) indsender ansøgeren for den elektroniske skærm en prøvningsrapport, som er udarbejdet efter de målemetoder, der er anført i bilag IV til delegeret forordning (EU) 2019/2013. Desuden skal der forelægges dokumentation for de bedste klasser i EPREL-databasen (med disponible modeller i den opløsning og af den type skærmmodel, der er genstand for tildelingen) på ansøgningsdatoen og mindst hvert 2. år i licensens gyldighedsperiode. Angående krav b) indsender ansøgeren for den elektroniske skærm en prøvningsrapport, som er udarbejdet efter de målemetoder og -betingelser, der er anført i punkt 1 og 2 i bilag III til forordning (EU) 2019/2021.

Bemærk : For skærme, der indeholder HDR-funktionen, måles elforbruget i forhold til opfyldelsen af kravene i litra a) og b) i tændt tilstand, i normalkonfigurationen og i standard dynamikområdet (SDR).

1.2. Styring af elforbrug

a) Manuel lysstyrkekontrol: den elektroniske skærm skal gøre det muligt for brugeren manuelt at justere baggrundslysstyrken

b) Automatisk lysstyrkeregulering (ABC): elektroniske skærme med automatisk lysstyrkeregulering skal opfylde kravene for at kunne komme i betragtning til en reduktion på 10 % af Pmeasured i bilag II til forordning (EU) 2019/2021 (afsnit B, punkt 1)

c) Kvikstartfunktion: efter at apparatets kvikstartfunktion er slået til (hvis apparatet understøtter funktionen), skal apparatet automatisk skifte tilbage til standbytilstand eller slukket tilstand to timer efter den seneste brugeraktivitet.

Vurdering og verifikation : Ansøgeren skal forelægge en erklæring til bekræftelse af, at apparatet er leveret med ovennævnte energistyringsindstillinger.

Angående krav b) skal ansøgeren for den elektroniske skærm indsende en prøvningsrapport, hvoraf det fremgår, at de beskrevne betingelser er opfyldt. De relevante målinger udføres efter bilag III til forordning (EU) 2019/2021.

Angående krav c) forelægger ansøgeren de relevante sider i produktdokumentationen.

Kriterium 2 — Stoffer, hvis anvendelse er underlagt begrænsninger

2.1. Stoffer, der ikke må anvendes eller kun må anvendes i begrænset omfang

Tilstedeværelsen i produktet eller definerede delmontager eller komponenter af stoffer, som er identificeret i henhold til artikel 59 i Europa-Parlamentets og Rådets forordning (EF) nr. 1907/2006 (4), eller af stoffer og blandinger, som opfylder kriterierne for klassificering i henhold til Europa-Parlamentets og Rådets forordning (EF) nr. 1272/2008 (5) for de fareklasser og -kategorier og tilknyttede faresætningskoder, der er anført i tabel 1, skal begrænses i overensstemmelse med delkriterium 2.1(a) og (c). For så vidt angår dette kriterium er kandidatlisten over særligt problematiske stoffer (SVHC) samt fareklasser, -kategorier og tilknyttede faresætningskoder grupperet i tabel 1. Delkriterium 2.1(b) begrænser tilstedeværelsen af specifikke farlige stoffer.

Tabel 1

Gruppering af kandidatlisten over særligt problematiske stoffer samt fareklasser, -kategorier og tilknyttede faresætningskoder

Faregruppe 1 — Stoffer, der optræder på kandidatlisten over særligt problematiske stoffer (SVHC) — Kræftfremkaldende, mutagen og/eller reproduktionstoksisk (CMR) kategori 1A eller 1B CMR: H340, H350, H350i, H360, H360F, H360D, H360FD, H360Fd og H360Df Faregruppe 2 — Kategori 2 CMR: H341, H351, H361f, H361d, H361fd og H362 — Kategori 1 akvatisk toksicitet: H400 og H410 — Kategori 1 og 2 akut toksicitet: H300, H310 og H330 — Kategori 1 aspirationstoksicitet: H304 — Kategori 1 specifik målorgantoksicitet (STOT): H370 og H372 Faregruppe 3 — Kategori 2, 3 og 4 akvatisk toksicitet: H411, H412 og H413 — Kategori 3 akut toksicitet: H301, H311, H331 og EUH070 — Kategori 2 STOT: H371 og H373

2.1(a) Begrænsninger af særligt problematiske stoffer (SVHC)

Stoffer, som opfylder kriterierne i artikel 57 i forordning (EF) nr. 1907/2006, som er identificeret efter den procedure, der er beskrevet i artikel 59 i nævnte forordning, og som er optaget på kandidatlisten over særligt problematiske stoffer, må ikke bevidst tilsættes produktet i koncentrationer på mere end 0,10 vægtprocent. Samme begrænsning gælder for de i tabel 2 anførte delmontager, der indgår i produktet. Der indrømmes ingen undtagelser fra dette krav.

Tabel 2

Delmontager eller komponenter, for hvilke kriterium 2.1(a) finder anvendelse

Printplader (Printed Wiring Boards, populated motherboards, power boards (strømforsyningsenheder) og module boards) > 10 cm2 Elektriske ledningsnet/kabler (aggregeret) Eksterne kabler (kraftkabel (vekselstrøms- og jævnstrømskabler) modemkabel og LAN-kabel, hvis det er relevant, HDMI-kabel og RCA-kabel) Eksternt kabinet (bagplade, frontplade (dekorativ ramme) og stativer) Fjernbetjeningens eksterne kabinet LED-baggrundsbelysning (LED arrays)

Ved meddelelse af dette krav til leverandører af de anførte delmontager/komponenter kan ansøgerne prescreene REACH-forordningens kandidatliste ved at bruge listen over stoffer, som skal oplyses, i IEC 62474 (6). Screeningen skal baseres på at identificere potentialet for stoffers tilstedeværelse i produktet.

Vurdering og verifikation: Ansøgeren skal indsamle erklæringer om, at der ikke forefindes SVHC i koncentrationer, som er lig med eller overskrider den anførte grænseværdi for produktet og de i tabel 2 anførte delmontager. Erklæringer skal tage udgangspunkt i den seneste udgave af kandidatlisten, som er offentliggjort af ECHA (7) på datoen for indgivelse af ansøgningen om EU-miljømærket. Hvis erklæringerne udarbejdes på grundlag af en prescreening af kandidatlisten ved hjælp af IEC 62474, skal den screenede liste, der er givet til delmontageleverandørerne, også stilles til rådighed af ansøgeren. Den anvendte version af listen over stoffer, som skal oplyses, i IEC 62474, skal afspejle den seneste version af kandidatlisten.

Erklæringerne kan også forelægges direkte for de kompetente organer af enhver leverandør i ansøgerens forsyningskæde.

2.1(b) Begrænsninger af tilstedeværelsen af specifikke stoffer

De farlige stoffer, der er angivet i tabel 3, må ikke bevidst tilsættes eller dannes i de specificerede delmontager eller komponenter i koncentrationer, som er lig med eller overskrider de fastsatte grænseværdier.

Tabel 3

Begrænsning af stoffer, som gælder for delmontager og komponenter

Gruppe af stoffer Begrænsningens omfang (stoffer og delmontager/komponenter) Koncentrationsgrænser (hvis relevant) i) Loddemetal og kontakter Undtagelse 8b i henhold til Europa-Parlamentets og Rådets direktiv 2011/65/EU (8) er ikke tilladt for cadmium i elektriske kontakter. 0,01 % vægtprocent Prøvningsmetode:IEC 62321-5 ii) Polymer-stabilisatorer, farvestoffer og forurenende stoffer De følgende organotinstabilisatorer, der er klassificeret i faregruppe 1 og 2, må ikke forekomme i eksterne kabler: dibutyltinoxid dibutyltindiacetat dibutyltindilaurat dibutyltinmaleat dioctyltinoxid dioctyltindilaurat Ikke relevant Skærmens eksterne kabinet må ikke indeholde følgende farvestoffer: Azofarvestoffer, der kan spaltes til kræftfremkaldende arylaminer opført i tillæg 8 i forordning (EF) nr. 1907/2006 og/eller farvestofforbindelser, som er opført på listen over stoffer, som skal oplyses, i IEC 62474. Ikke relevant Polycykliske aromatiske hydrocarboner (PAH'er), der er klassificeret i faregruppe 1 og 2, må ikke forefindes i koncentrationer, som er større end eller lig med individuelle og samlede koncentrationsgrænser i alle eksterne overflader af plast eller syntetisk gummi i: eksterne kabler fjernbetjeningens eksterne kabinet fjernbetjeningens gummidele Tilstedeværelse og koncentration af følgende PAH'er skal kontrolleres: PAH'er, for hvilke der er fastsat begrænsninger, jf. forordning (EF) nr. 1907/2006: benzo[a]pyren benzo[e]pyren benzo[a]anthracen chrysen benzo[b]fluoranthen benzo[j]fluoranthen benzo[k]fluoranthen dibenzo[a,h]anthracen Yderligere PAH'er underlagt begrænsninger: acenaphthen acenaphthylen anthracen benzo[ghi]perylen fluoranthen fluoren indeno[1,2,3-cd]pyren naphthalen phenanthren pyren Koncentrationsgrænserne for de enkelte PAH'er, for hvilke der er fastsat begrænsninger i medfør af forordning (EF) nr. 1907/2006, er 1 mg/kg Den samlede koncentrationsgrænse for de 18 anførte PAH'er må ikke overskride 10 mg/kg Prøvningsmetode: AfPS GS 2014:01 PAK. iii) Biocidholdige produkter Biocidholdige produkter med antibakteriel virkning må ikke indgå i fjernbetjeningens eksterne kabinet og gummidele. Ikke relevant iv) Kviksølv i baggrundsbelysning Undtagelse 3 i henhold til direktiv 2011/65/EU om anvendelsen af kviksølv i koldkatodelysstoflamper og lysstoflamper med ekstern elektrode (CCFL og EEFL) er ikke tilladt. Ikke relevant v) Stoffer til forædling af glas Arsen og arsenforbindelser må ikke bruges ved fremstillingen af glas til LCD-skærmenheder, dækglas til skærme. 0,0050 % vægtprocent vi) Klorbaseret plast Plastdele > 25 g må ikke indeholde klorerede polymerer. Bemærk: I forbindelse med dette specifikke delkrav betragtes kabelhuse af plast ikke som en »plastdel«. Ikke relevant vii) Phthalater Diisononylphthalat (DINP) og diisodecylphthalat (DIDP) må ikke anvendes i eksterne kabler. ikke relevant

Vurdering og verifikation: Ansøgeren skal forelægge erklæringer om overensstemmelse og prøvningsrapporter som angivet i kravene i tabel 3. Prøvningsrapporter skal, hvis de kræves, være gyldige på ansøgningstidspunktet for den relevante produktionsmodel og alle dertil knyttede leverandører. Hvis delmontager eller komponenter med de samme tekniske specifikationer leveres af en række forskellige leverandører, skal prøvninger i givet fald udføres for dele fra hver enkelt leverandør. Erklæringerne/prøvningsrapporter kan også forelægges direkte for de kompetente organer af enhver leverandør i ansøgerens forsyningskæde.

2.1(c) Begrænsninger vedrørende stoffer, der er klassificeret i henhold til forordning (EF) nr. 1272/2008

Flammehæmmere og blødgørere, der er tildelt en af de fareklasser og -kategorier og tilknyttede faresætningskoder, der er anført i tabel 1, i overensstemmelse med forordning (EF) nr. 1272/2008, må ikke bevidst tilsættes til de i tabel 4 anførte delmontager og komponenter i koncentrationer på 0,10 vægtprocent eller derover.

Tabel 4

Delmontager eller komponenter, for hvilke kriterium 2.1(c) finder anvendelse

Dele, der indeholder flammehæmmere — printplader — eksterne kabler — skærmens eksterne kabinet Dele, der indeholder blødgørere — eksterne kabler — internt ledningsnet — skærmens eksterne kabinet

Undtagelser vedrørende brug af farlige flammehæmmere og blødgørere

Brugen af flammehæmmere og blødgørere, der opfylder kriterierne for klassificering med en af de fareklasser og -kategorier og tilknyttede faresætningskoder, der er anført i tabel 1, er undtaget fra kriterium 2.1(c), forudsat at de opfylder betingelserne i tabel 5.

Tabel 5

Undtagelser fra begrænsninger vedrørende stoffer, der er klassificeret i henhold til forordning henhold til (EF) nr. 1272/2008 og de gældende betingelser

Type stof/blanding Anvendelsesområde Undtagelse for fareklasse, -kategori og tilknyttet faresætningskode samt betingelser for undtagelse Flammehæmmere Printplader Flammehæmmere, der er klassificeret i faregruppe 3, og TBBPA (klassificeret i gruppe 2) er undtaget. Eksterne kabler Flammehæmmere og deres synergister, der er klassificeret i faregruppe 3, og antimontrioxid (Sb2O3), der er klassificeret i faregruppe 2, er undtaget. Skærmens eksterne kabinet Flammehæmmere og deres synergister, der er klassificeret i faregruppe 2 og 3, er undtaget. Blødgørere Eksterne kabler, internt ledningsnet og skærmens eksterne kabinet Anvendelsen af blødgørere, som er klassificeret i faregruppe 3, er omfattet af en undtagelse.

Vurdering og verifikation: Ansøgeren skal afgive en erklæring om, at kriterium 2.1(c) er opfyldt. Erklæringen skal ledsages af listen over flammehæmmere, blødgørere, metaladditiver og belægninger, der er anvendt i delmontager og komponenter opført i tabel 4, sammen med sikkerhedsdatablade, som bekræfter deres fareklassificering, eller at ingen fareklassificering foreligger.

For de undtagne stoffer og blandinger i tabel 5 skal ansøgeren forelægge dokumentation for, at alle betingelser for undtagelsen er opfyldt. Hvis der skal forelægges prøvningsrapporter, skal de være gyldige for produktmodellen på ansøgningstidspunktet.

Erklæringerne/prøvningsrapporter kan også forelægges direkte for de kompetente organer af enhver leverandør i ansøgerens forsyningskæde.

2.2. Aktiviteter med henblik på at nedbringe emissioner af fluorholdige drivhusgasser i forsyningskæden

Ansøgeren skal indsamle følgende oplysninger fra dennes LCD-skærmleverandører, med hvilke vedkommende kan påvise disses indsats for at nedbringe produktionsprocessens drivhusgasemission, herunder deres forureningsbekæmpende systemers ydeevne:

a) specifikation af, hvilke af de fluorholdige drivhusgasser der anvendes, og hvilke hvis anvendelse søges nedbragt

b) den årlige F-DHG-emissionsintensitet (i kg CO2ækv. pr. produceret m2 fladskærme (array glas)) på produktionsstederne for det seneste år

c) angivelse af deres forureningsbekæmpende systemers destruktions- eller udskilningseffektivitet (DRE) for hver af de anvendte fluorholdige drivhusgasser.

Vurdering og verifikation: Ansøgeren skal forelægge det kompetente organ dokumentation indeholdende de ovenstående oplysninger fra deres skærmleverandører. Dokumentationen kan også forelægges direkte for de kompetente organer af enhver leverandør i ansøgerens forsyningskæde.

Kriterium 3 — Reparerbarhed og handelsmæssig garanti

a) Reparationsvenligt design: i) følgende reservedele til elektroniske skærme skal være tilgængelige og kunne udskiftes ved hjælp af kommercielt tilgængelige værktøjer (dvs. alle værktøjer undtagen proprietære værktøjer, f.eks. skruetrækker, spatel, tænger eller pincetter): — »skærmmontage« og »LED-baggrundsbelysning« — stativer og — strømforsyningsprint og styreprint. ii) klæbemidler, der skal fjernes ved hjælp af varme eller kemikalier, må ikke anvendes til at fastgøre den elektroniske skærms bagplade. iii) Casings må ikke indeholde elektroniske samlinger, der ikke kan fjernes med kommercielt tilgængelige værktøjer.

b) Reparationshåndbog: Ansøgeren skal stille tydelige anvisninger om adskillelse og reparation til rådighed (f.eks. i trykt eller elektronisk form, video) og gøre dem offentligt tilgængelige uden yderligere omkostninger, således at produkter kan adskilles på en ikkedestruktiv måde i forbindelse med udskiftning af vigtige komponenter eller dele med henblik på opgradering eller reparation.

c) Reparationsservice/Information: Brugsanvisningen eller producentens websider bør indeholde oplysninger om, hvem der er kvalificeret til at reparere eller servicere den elektroniske skærm, inkl. kontaktoplysninger, og, hvis det er relevant, producentens vejledende reservedelspriser. I den garantiperiode, der er omhandlet i litra e), kan dette være begrænset til ansøgerens godkendte tjenesteudbydere.

d) Adgang til reservedele: Ansøgeren skal sikre, at originale eller bagud kompatible reservedele (de dele, der er nævnt i litra a), nr. i), og dele, der er omfattet af bilag II (afsnit D. Krav til materialeeffektivitet, punkt 5, litra a) Adgang til reservedele), i forordning (EU) 2019/2021 som minimum, skal være offentligt tilgængelige i mindst 8 år efter produktionsmodellens ophør

e) Handelsmæssig garanti: Uden at dette berører sælgerens retlige forpligtelser i henhold til national lovgivning om retlige og handelsmæssige garantier, skal ansøgeren uden yderligere omkostninger yde en handelsmæssig garanti på mindst 3 år, i løbet af hvilken vedkommende skal sikre, at varerne er i overensstemmelse med købsaftalen. Denne garanti skal omfatte en serviceaftale for forbrugeren med en mulighed for afhentning og tilbagelevering, hvis reparation ikke kan ske på stedet.

f) Oplysninger om reparation, reservedele og handelsmæssig garanti stilles efter anmodning til rådighed i tilgængelige formater for personer med handicap i overensstemmelse med de tilgængelighedskrav, der er fastsat i direktiv (EU) 2019/882.

Vurdering og verifikation: Ansøgeren skal over for det kompetente organ erklære, at produktet opfylder disse krav. Herudover skal ansøgeren forelægge:

a) et eksploderet diagram over, hvordan casing, chassis og elektriske/elektroniske samlinger er samlet i produktet

b) et eksemplar af den handelsmæssige garanti

c) et eksemplar af reparationshåndbogen

d) et eksemplar af brugsanvisningen

e) en offentligt tilgængelig liste over autoriserede forhandlere af reservedele.

Kriterium 4 — Håndtering af udtjente produkter

4.1. Materialevalg og oplysninger til forbedring af genanvendelighed

a) Genanvendeligheden af plast i) Dele med en vægt over 25 g skal bestå af en enkelt polymer eller en polymerblanding eller -legering, som kan genanvendes. ii) Tilstedeværelse af maling og belægninger må ikke i væsentlig grad påvirke holdbarheden af det genanvendte plastmateriale, som produceres ved at genanvende disse komponenter, og ved prøvning efter ISO 180 [1] eller tilsvarende. iii) Plastkabinetter må ikke indeholde indstøbt metal eller pålimet metal, medmindre metalemnerne kan fjernes ved hjælp af kommercielt tilgængelige værktøjer. iv) Casings, indkapslinger og rammer, der indeholder flammehæmmere, skal kunne genanvendes. Note [1] : For så vidt angår dette kriterium defineres en væsentlig påvirkning som en reduktion på > 25 % af »notched izod«-slagstyrken for genanvendt resin, når der foretages prøvning i henhold til ISO 180.

b) Oplysninger med henblik på at lette genanvendelsen 1. Plastdele med en masse over 25 g skal mærkes i overensstemmelse med EN ISO 11469 og EN ISO 1043, afsnit 1 og 4. Mærkerne på plastdele med en masse > 100 g skal være så store og placeret synligt således, at de let kan identificeres. De undtagelser, der er anført i bilag II til Kommissionens forordning (EU) 2019/2021 (afsnit D, punkt 2), finder anvendelse på dette krav. 2. Ansøgeren stiller gratis og på et websted oplysninger, der er relevante for adskillelse og nyttiggørelse, til rådighed for professionelle operatører i affaldssektoren. Dette bør som minimum omfatte: a) et diagram over produktet, som viser placeringen af de plastkomponenter, der indeholder flammehæmmere; b) placeringen af komponenter, der indeholder giftige eller økotoksiske stoffer.

c) Genanvendte materialer Produktet skal gennemsnitligt indeholde mindst 10 % genanvendt materiale fra forbrugsprodukter målt som andel af samlet plast (vægtprocent) i produktet, dog ikke Printed Wiring Boards. Hvis andelen af genanvendt materiale er større end 25 %, kan dette anføres i den tekstboks, som ledsager miljømærket (se kriterium 6.2)). Produkter med metalcasing er undtaget fra dette delkriterium.

Vurdering og verifikation : Ansøgeren skal forelægge et eksploderet diagram over den elektroniske skærm i trykt eller audiovisuel form. Dette skal identificere plastdele på mere end 25 g efter vægt, polymersammensætning og deres ISO 11469- og ISO 1043-mærker. Dimensioner og placeringer af mærket skal illustreres, og hvis der gælder undtagelser, angives de tekniske begrundelser herfor.

Ansøgeren skal stille de disponible oplysninger, der er relevante for adskillelse og nyttiggørelse, til rådighed for professionelle operatører i affaldssektoren, og angive det websted, hvor oplysningerne findes.

Ansøgeren skal godtgøre genanvendeligheden ved at forelægge dokumentation for, at den anvendte plast hverken i sig selv eller i sammensætninger påvirker den genvundne plasts tekniske egenskaber på en sådan måde, at den ikke kan bruges på ny i elektroniske produkter. Dette kan omfatte:

— En erklæring fra en erfaren plastgenanvendelsesvirksomhed eller en operatør med tilladelse til at udføre behandlingsoperationer i overensstemmelse med artikel 23 i Europa-Parlamentets og Rådets direktiv 2008/98/EF (9).

— Prøvningsresultater fra et uafhængigt laboratorium eller en erfaren plastgenanvendelsesvirksomhed.

— Teknisk litteratur, som er anerkendt af fagfæller og branchen, og som er relevant for EU.

Ansøgeren skal forelægge tredjepartsverifikation og sporbarhed for indholdet af genanvendt materiale fra forbrugsprodukter. Genanvendelsesvirksomheder, der har opnået et certifikat fra EuCertPlast-certificeringsordningen eller tilsvarende, kan anvende dette til støtte for verifikationen.

4.2. Design med tanke på adskillelse og genanvendelse

a) For følgende relevante dele, alt efter hvad der er relevant for produktet, skal en manuel adskillelse kunne udføres af én person (dvs. at der ikke er behov for at løsne mere end én snap on-samling ad gangen) ved anvendelse af udbredt anvendte kommercielt tilgængelige værktøjer (dvs. tænger, skruetrækkere, skæreværktøj og hammere som defineret i ISO 5742, ISO 1174 og ISO 15601): i) Printed Wiring Boards >10 cm2 ii) Tyndfilmtransistorenhed (TFT) > 100 cm2 og filmledere iii) Polymethylmetacrylat (PMMA) board light guide.

b) Mindst en af følgende valgfrie komponenter (hvis det er relevant) skal også kunne adskilles manuelt ved anvendelse af fælles kommercielt tilgængelige værktøjer: i) LED-baggrundslysenheder ii) magneter i højttalerenheder (for skærmstørrelser på 25 tommer eller derover) iii) HDD-drev (hvis det er relevant for intelligente enheder).

Vurdering og verifikation: Ansøgeren skal forelægge:

En prøvningsrapport med angivelse af adskillelsesrækkefølge, herunder en udførlig beskrivelse af de specifikke adskillelsestrin, værktøjer og procedurer for de komponenter, der er angivet i litra a), og de valgfri(e) komponent(er), der er udvalgt fra b).

Kriterium 5 — Virksomhedernes sociale ansvar

5.1. Arbejdsvilkår under fremstillingsprocessen

Med henvisning til Den Internationale Arbejdsorganisations (ILO) trepartserklæring om principper for multinationale virksomheder og socialpolitik, FN's Global Compact-initiativ (søjle 2), FN's vejledende principper om erhvervslivet og menneskerettighederne og OECD's retningslinjer for multinationale virksomheder skal ansøgeren sørge for tredjepartsverifikation støttet af audit på stedet af, at de relevante principper i ILO's grundlæggende konventioner og i de supplerende bestemmelser, der er nævnt i det følgende, respekteres i den eller de fabrikker, hvor den endelige samling af produktet foregår.

ILO's grundlæggende konventioner:

a) Børnearbejde: i) Konventionen om mindstealderen for adgang til beskæftigelse, 1973 (nr. 138) ii) Konventionen om de værste former for børnearbejde, 1999 (nr. 182).

b) Tvangsarbejde: i) Konvention nr. 29 af 1930 om tvangsarbejde og 2014 — protokollen til konventionen om tvangsarbejde ii) Konventionen om afskaffelse af tvangsarbejde, 1957 (nr. 105).

c) Foreningsfrihed og ret til kollektive forhandlinger: i) Konventionen om foreningsfrihed og beskyttelse af retten til at organisere sig, 1948 (nr. 87) ii) Konventionen om retten til at organisere sig og føre kollektive forhandlinger, 1949 (nr. 98).

d) Forskelsbehandling: i) Konventionen om lige løn, 1951 (nr. 100) ii) Konventionen om forskelsbehandling med hensyn til beskæftigelse og erhverv, (nr. 111).

Yderligere bestemmelser:

a) Arbejdstid: i) ILO's konvention om arbejdstid, 1919 (nr. 1).

b) Løn: i) ILO's konvention om fastsættelse af mindstelønninger, 1970 (nr. 131) ii) Eksistenssikrende løn: Ansøgeren skal sikre, at den løn (eksklusive skatter, bonusser, godtgørelser eller overtidsbetaling), der betales for en normal arbejdsuge (højst 48 timer), er tilstrækkelig til at dække basale behov (bolig, energi, ernæring, tøj, sundhedspleje, uddannelse, drikkevand, børnepasning og transport) for en arbejdstager og en familie på fire personer og derudover give et vist rådighedsbeløb. Gennemførelsen bør auditeres med henvisning til SA8000 (10) retningslinjerne for »aflønning«.

c) Sikkerhed og sundhed: i) ILO's konvention vedrørende sikkerhed i forbindelse med anvendelse af kemikalier på arbejdspladsen, 1990, (nr. 170) ii) ILO's konvention om sikkerhed og sundhed på arbejdspladsen og arbejdsmiljø, 1981, (nr. 155).

På lokaliteter, hvor retten til foreningsfrihed og retten til kollektive forhandlinger er begrænset i henhold til lovgivningen, må virksomheden ikke afholde arbejdstagerne fra at udvikle alternative ordninger, som behandler faglig strid og beskytter deres rettigheder med hensyn til arbejdsvilkår og ansættelsesvilkår og anerkender legitime arbejdstagersammenslutninger, med hvilke den kan føre en dialog om forhold på arbejdspladsen.

Auditproceduren skal omfatte høring af eksterne interesseparter, der er uafhængige af industrien, i lokalområder omkring anlæg, herunder fagforeninger, lokalsamfundsorganisationer, NGO'er og eksperter i arbejdstagerforhold. Der skal finde meningsfyldte høringer sted med mindst to interesseparter fra to forskellige undergrupper.

I EU-miljømærkets gyldighedsperiode skal ansøgeren offentliggøre aggregerede resultater og hovedkonklusioner af disse audit (herunder oplysninger om a) antallet og alvorsgraden af overtrædelser af henholdsvis arbejdstagerrettigheder og arbejdsmiljøstandarder; b) afhjælpningsstrategi — hvis afhjælpning omfatter forebyggelse efter FN's vejledende principper; c) vurdering af de bagvedliggende årsager til vedvarende krænkelser, der følger af høringen af interesseparter — hvem blev hørt, hvilke emner blev taget op, hvordan påvirkede dette planen for afhjælpende foranstaltninger) online for at dokumentere deres resultater over for interesserede forbrugere.

Vurdering og verifikation: Ansøgeren skal godtgøre overholdelsen af disse krav ved at forelægge en kopi af den seneste udgave af dennes adfærdskodeks, som skal være i overensstemmelse med de ovennævnte bestemmelser, og forelægge understøttende auditrapporter for hvert produktionsanlæg, hvor den endelige samling af den eller de modeller, der skal miljømærkes, foregår, sammen med et weblink til, hvor onlineoffentliggørelse af resultaterne og anmærkningerne kan findes.

Tredjepartsaudits på stedet skal udføres af auditører, som er kvalificeret til at vurdere, om produktionsindustrianlæggene overholder de sociale standarder eller adfærdskodekser, eller — i lande, som har ratificeret ILO's konvention nr. 81 om arbejdstilsyn af 1947, og hvor ILO's tilsyn giver belæg for, at det nationale arbejdstilsyn er effektivt, og at kontrolordningens anvendelsesområde dækker de ovenfor anførte områder (11) — af den eller de tilsynsførende, der er udnævnt af en offentlig myndighed.

Gyldige certifikater, fra tredjepartsordninger eller inspektionsprocesser, der tilsammen eller til dels kontrollerer overholdelsen af de gældende principper i de anførte grundlæggende ILO-konventioner og de supplerende bestemmelser om arbejdstid, aflønning, sikkerhed og sundhed og høring af eksterne interesseparter, skal accepteres. Disse certifikater må højst være 12 måneder gamle.

5.2. Sourcing af »konfliktfri« mineraler

Ansøgeren skal understøtte ansvarlig sourcing af tin, tantal, wolfram og deres malme samt guld fra konflikt- og højrisikoområder ved at:

i) handle forsvarligt i overensstemmelse med OECD's due diligence-retningslinjer for ansvarlige forsyningskæder for mineraler fra konfliktramte områder og højrisikoområder og

ii) fremme ansvarlig mineraludvinding og -handel i konflikt- og højrisikoområder for de nævnte mineraler, der anvendes i produktets komponenter, i overensstemmelse med OECD.

Vurdering og verifikation: Ansøgeren skal erklære, at kravene er overholdt, og forelægge følgende støttedokumentation:

— en rapport, som beskriver due diligence-aktiviteterne i hele forsyningskæden for de fire nævnte mineraler. Støttedokumenter såsom attestering af overensstemmelse udstedt under EU-ordningen accepteres også.

— Identifikation af de komponenter, der indeholder de nævnte mineraler, og leverandørerne heraf samt den forsyningskæde eller det projekt, der er benyttet for at sikre et ansvarligt indkøb.

Kriterium 6 — Oplysningskriterier

6.1. Brugeroplysninger

Produktet skal sælges med relevante brugeroplysninger, som rådgiver om den miljømæssigt korrekte anvendelse og bortskaffelse af produktet.

Produktemballagen og/eller den dokumentation, der ledsager produktet, skal indeholde kontaktoplysninger (telefon og/eller e-mail) og en henvisning til onlineoplysninger for forbrugere, der har spørgsmål eller behov for specifik rådgivning vedrørende anvendelse eller bortskaffelse af den elektroniske skærm. Oplysningerne skal mindst omfatte følgende (hvis det er relevant):

a) Energiforbrug: Energieffektivitetsklasse i henhold til delegeret forordning (EU) 2019/2013. Det maksimale elforbrug i hver driftstilstand. Derudover skal der gives anvisninger på, hvordan enhedens energibesparende tilstand anvendes, og oplysning om, at energieffektivitet reducerer energiforbruget, hvorved der spares penge gennem lavere elregninger.

b) Følgende oplysninger om, hvordan elforbruget kan nedbringes: i) Slukkes produktet ved stikkontakten, eller slukkes det med en afbryderknap (hvis en sådan forefindes), begrænses energiforbruget til (nær) nul. ii) Sættes produktet på »standby«, reduceres energiforbruget, men det forbruger stadig energi. iii) Bemærk, at pauseskærme (computermonitorer) kan forhindre skærme i at indtræde i en energibesparende tilstand, når de ikke er i brug. Energiforbruget kan derfor reduceres ved at sikre, at en pauseskærm ikke er aktiveret på skærme. iv) Bemærk, at en kvikstartfunktion kan øge elforbruget. v) Bemærk, at integrerede funktioner, f.eks. en modtager til digitale signaler (f.eks. DVB-T) eller en harddiskoptager, kan bidrage til at reducere elforbruget, hvis et eksternt apparat derved bliver overflødigt.

c) Netværksforbindelse: Oplysninger om, hvordan netværksfunktioner slås fra.

d) Afbryderknappens placering.

e) Oplysninger om, at en forlængelse af produktets driftslevetid reducerer de samlede miljøpåvirkninger.

f) Følgende anvisninger på, hvordan produktets driftslevetid kan forlænges: i) Tydelige anvisninger om adskillelse og reparation, således at produktet kan adskilles på en ikkedestruktiv måde i forbindelse med udskiftning af vigtige komponenter eller dele med henblik på reparation. ii) Oplysninger til brugeren om, hvem der er kvalificeret til at reparere eller servicere produktet, inkl. kontaktoplysninger, hvis det er relevant.

g) Oplysninger om hensigtsmæssig bortskaffelse af udtjente produkter på genbrugspladser eller tilbagetagningsordninger, der skal være i overensstemmelse med Europa-Parlamentets og Rådets direktiv 2012/19/EU.

h) Oplysninger om, at produktet er tildelt EU-miljømærket, med en kort forklaring om, hvad dette indebærer, og at yderligere oplysninger om miljømærket kan findes på webadressen http://www.ecolabel.eu.

i) Alle trykte udgaver af anvisninger/reparationshåndbøger skal indeholde genanvendte materialer og må ikke indeholde klorbleget papir. For at spare ressourcer bør onlineudgaver foretrækkes.

Vurdering og verifikation: Ansøgerne skal forelægge det kompetente organ en erklæring om, at produktet opfylder kravene, og oplyse det kompetente organ om et link til onlineversionen eller forelægge dette en kopi af brugsanvisningerne og reparationshåndbogen.

6.2. Oplysninger på EU-miljømærket

Hvis der anvendes det valgfrie mærke med tekstrubrik, skal tre af de følgende tekster anføres:

a) Høj energieffektivitet

b) Begrænset indhold af farlige stoffer

c) Konstrueret med tanke på nem reparation og genanvendelse

d) Indeholder xy % genanvendt plast fra forbrugsprodukter (kun når indholdet er større end 25 % af mængden af plast i alt).

Ansøgeren skal følge instrukserne om korrekt anvendelse af logoet for EU-miljømærket, der fremgår af i Retningslinjer for logoet for EU-miljømærket:

http://ec.europa.eu/environment/ecolabel/documents/logo_guidelines.pdf

Vurdering og verifikation: Ansøgeren skal forelægge en erklæring om, at dette kriterium er opfyldt, suppleret af et billede i høj opløsning eller en rentegning af produktemballagen, der tydeligt viser mærket, registrerings-/licensnummeret og, hvis det er relevant, de erklæringer, der kan vises sammen med mærket.

(1) De 2 bedste energiklasser skal omfatte mindst 25 registrerede modeller, som skal tages i betragtning for en specifik opløsning og skærmtype (TV-apparater, monitorer eller skilte). Lykkes det ikke at opfylde kravet om 25 registrerede modeller for en specifik opløsning og skærmtype, anvendes de 2 bedste energiklasser, hvori der er registreret modeller (uafhængigt af antallet af registrerede modeller) for den pågældende specifikke opløsning og skærmtype.

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_en.

(3) Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU (EUT L 198 af 28.7.2017, s. 1).

(4) Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

(5) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(6) Den Internationale Elektrotekniske Kommission (IEC), IEC 62474: Material declaration for products of and for the electrotechnical industry, http://std.iec.ch/iec62474.

(7) ECHA, »Kandidatlisten over særligt problematiske stoffer til godkendelse«, http://www.echa.europa.eu/candidate-list-table, http://www.echa.europa.eu/candidate-list-table.

(8) Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (EUT L 174 af 1.7.2011, s. 88).

(9) Europa-Parlamentets og Rådets direktiv 2008/98/EF af 19. november 2008 om affald og om ophævelse af visse direktiver (EUT L 312 af 22.11.2008, s. 3).

(10) Social Accountability International, Social Accountability 8000 International Standard, http://www.sa-intl.org.

(11) Jf. ILO NORMLEX (http://www.ilo.org/dyn/normlex/en) og den tilhørende vejledning i brugervejledningen.